**Segítség a vízállás kérdés megválaszolásához**

A vízállással kapcsolatos kérdés megválaszolása egyszerű: a megadott linkre kattintva (<https://www.vizugy.hu/>), bejön a vízügyi honlap kezdőlapja **Magyarország térképével**, ahol minden hazai vízfolyás hivatalos vízmércéje jelölve van egy körrel vagy négyzettel, de „név nélkül”. A megadott vízmérce helyét meg kell keresni egy térképen, majd a vízmércénél lévő körre/négyzetre húzva a kurzort megjelenik a vízmércére vonatkozó minden fontos adat (az LNV, ami az addig mért legnagyobb vízállást, és az LKV, ami az addig mért legkisebb vízállást jelenti). Az **LNV és az LKV értékét**, amit **centiméterben (cm)** tartanak nyilván, kell összeadni **előjelhelyesen** a **"0" pont magasságával, ami méterben (mBf - méter Balti felett)** van., s kész a kért eredmény.

**Negatív vízállás adatok is előfordulhatnak** egyes vízmércéknél, mert amikor elhelyezték a vízmércét, akkor még nem voltak olyan alacsony vízállások. Ez természetesen nem azt jelenti, hogy a mederben nincs víz!

Vigyázat, a **vízállás értékeket át kell számítani méterre (1 m=100 cm).** Sajnos, többször előfordult, hogy a cm-ben mért vízállást átváltás nélkül, méterként adták hozzá a „0” pont értékéhez, így előfordult, hogy Budapestre 985,97 mBf értéket kaptak, aminél magasabban Magyarországon csak a Kékes van.

Ha rákattint a körre, akkor bejön a vízmércére vonatkozó vízállás idősor, ahol szintén szerepel az LNV és az LKV a dátummal együtt.

**Példa a budapesti, Vigadó téri vízmérce esetén:**

A „0” pont magassága: **94,97 mBf**

LKV=33 cm, ennek Balti feletti magassága: 94,97 m + 0,33 m= **95,30 mBf**

LNV=891 cm, a Balti feletti magasság: 94,97 m + 8,91 m=**103,88 mBf**